Անողնուցուկ Գրոսհեյմի

Անողնուցուկ Գրոսհեյմի (), հացազգիների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն 
30-60 սմ բարձրությամբ, ուղիղ, սովորաբար մանուշակագույն ցողուններով, ճիմ առաջացնող բազմամյա խոտաբույս է։ Տերևաթիթեղները խոզանաձև ոլորված են։ Ընդհանուր ծաղկաբույլը մազանման ոլորված ճյուղիկներով շատ փուխր հուրան է։ 2,5-3,5 մմ երկարությամբ ստորին ծաղկային թփերը սրացած են։

Տարածվածություն 
Հայաստանում հանդիպում է Սևանի (Սևանա լճի և նրա մեջ թափվող գետերի ափեր) և Երևանի (Արարատ) ֆլորիստիկական շրջաններում։ Տեսակը հանդիպում է նաև Կենտրոնական և Արևելյան Անատոլիայում և Արևմտյան Իրանում։

Էկոլոգիա 
Աճում է ստորին լեռնային գոտուց մինչև վերին լեռնային գոտի` ծովի մակարդակից 700-2100 մ բարձրությունների վրա, լճերի և գետերի ափերին, հղկված գլաքարերի և մերկացած գրունտների վրա։ Ծաղկում է հունիս ամսին, պտղաբերում՝ հուլիսին։

Պահպանություն 
Վտանգված տեսակ է։ Համարվում էր անհետացած Գիլլի լճի չորացումից հետո։ Ավելի ուշ հայտնաբերվել են նոր պոպուլյացիան եր Սևանա լճի ավազանում և Արարատյան հարթավայրում։ Ներկայումս տարածման շրջանի մակերեսը 5000 կմ²-ից պակաս է, բնակության շրջանի մակերեսը՝ 500 կմ²-ից պակաս։ Կապված աճելավայրերի պայմանների փոփոխության հետ՝ տեսակին սպառնում է տարածման և բնակության շրջանների նվազում։ Հայաստանի Կարմիր գրքի առաջին հրատարակության մեջ ընդգրկված էր որպես անհետացած տեսակ։ CITES-ի և Բեռնի կոնվենցիաների հավելվածներում ընդգրկված չէ։

Պոպուլյացիաների մի մասը պահպանվում է «Սևան» ազգային պարկի տարածքում։

Ծանոթագրություններ 

Վտանգված տեսակներ
Հացազգիներ
Ծածկասերմեր
Բազմամյա բույսեր
Խոտաբույսեր
ՀՀ Կարմիր գրքում գրանցված բույսեր